b'\n_START_ARTICLE_\nL\xc3\xa9og\xc3\xa2ne\n_START_PARAGRAPH_\nL\xc3\xa9og\xc3\xa2ne er en kystby i departementet Ouest i Haiti. Den hadde i 2012 en beregnet folkemengde p\xc3\xa5 100\xc2\xa0349, med 190\xc2\xa0682 i kommunen med samme navn. L\xc3\xa9og\xc3\xa2ne er en havneby og ligger om lag 29 km vest for landets hovedstad Port-au-Prince._NEWLINE_I 2010 var L\xc3\xa9og\xc3\xa2ne ved episenteret for jordskjelvet p\xc3\xa5 Haiti den 12. januar, og ble katastrofalt rammet ved det at 80-90% av byens bygninger ble \xc3\xb8delagt. Titusener omkom.\n_START_SECTION_\nCharlemagne P\xc3\xa9ralte\n_START_PARAGRAPH_\nCharlemagne P\xc3\xa9ralte, leder for den haitiske motstandskamp mot den amerikanske okkupasjon av landet som tok til i 1915, hadde v\xc3\xa6rt milit\xc3\xa6r offiser stasjonert i L\xc3\xa9og\xc3\xa2ne. Han gikk ut av milit\xc3\xa6ret og nektet \xc3\xa5 overgi seg til de amerikanske styrker uten kamp. Han dro til sin f\xc3\xb8deby Hinche og begynte motstandskampen (kalt cacos) mot okkupasjonsmakten.\n_START_SECTION_\nJordskjelvet i 2010\n_START_PARAGRAPH_\nL\xc3\xa9og\xc3\xa2ne var ved episenteret for jordskjelvet p\xc3\xa5 7,0 momentmagnituder som rammet Haiti den 12. januar 2010. Et team fra FN som noen dager etter vurderte tilstanden i tre st\xc3\xb8rre byer vest for Port-au-Prince meldte at L\xc3\xa9og\xc3\xa2ne var det hardest rammede omr\xc3\xa5det med \xc3\xb8deleggelser av 80-90 prosent av bygningsmassen og ingen gjenv\xc3\xa6rende offentlig infrastruktur. N\xc3\xa6r hver eneste struktur av sement var brutt sammen. Det milit\xc3\xa6re anslo at 20.000 til 30.000 mennesker var omkommet.\n_START_SECTION_\nPersoner fra Byen\n_START_PARAGRAPH_\nL\xc3\xa9og\xc3\xa2ne var f\xc3\xb8dested til ta\xc3\xadnodronningen Anacaona og til Marie-Claire Heureuse F\xc3\xa9licit\xc3\xa9, kona til den haitiske revolusjonslederen Jean-Jacques Dessalines (1758), og til Simone Duvalier, som en gang var Haitis f\xc3\xb8rstedame.'